Í gær var haldinn hátíðlegur alþjóðlegi Skólamjólkurdagurinn í tólfta sinn . Á Íslandi er haldið upp á hann undir kjörorðunum " Holl mjólk og hraustir krakkar " . Í tilefni dagsins bauð Mjólkursamsalan og íslenskir mjólkurbændur öllum leikskóla - og grunnskólabörnum landsins upp á mjólk í skólunum og voru drukknir 16.000 lítrar af mjólk af því tilefni . Með deginum vilja mjólkurbændur vekja athygli barna , foreldra og starfsfólks skólanna á mikilvægi mjólkur í fæði barnanna . Mjólkurneysla barna og unglinga hefur dregist verulega saman víða um heim á síðustu árum , þar á meðal hér á landi . Hart er sótt að mjólkinni og mikið drukkið af alls kyns söfum og gosdrykkjum . Samtímis því að Skólamjólkurdagurinn var haldinn hátíðlegur var árlegri teiknisamkeppni hleypt af stokkunum . Öllum nemendum 4. bekkjar er boðið að taka þátt í samkeppninni . Myndefnið er algjörlega frjálst en æskilegt er að það tengist hollustu mjólkurinnar fyrir ungt fólk . Mikil þátttaka hefur verið í teiknisamkeppninni undanfarin ár , þúsundir skemmtilegra og frumlegra teikninga hafa borist .